Pihapiw no Dipong to nicalapan a Taywan.

Pihapiw no Dipong to nicalapan a Taywan. (日本宣告台灣為殖民地) 
O kadofahay kinairairaan no Taywan to sakiriyaran a lalan, to hatiniay to lafin no mihecaan ’aloman ko papotalay macacefis micalap a mikowan, nai 1895 mihecaan Makoang telek mapaliyas no Mancin ko Taywan kanatal, Pengho kasakanatal ato salawacay no Dipong a kanatal, saka misatapang to ko Dipong mikowan 50 to’ak no mihecaan itiya.

 Kalaloodan no Ciawu (甲午戰爭始末) 
I 1894 miheca malengat ko Ciawu lalood itiya, satapangan nai Kitacosen (Caosien) a lalood no Azuma haku to (Tongsitang), mitahidang ko Caosien to Mancin to sapadang itiya, milongoc piocor to sofitay mamipalasawad to fangafang, o Dipong sato miocor to sapadama to kaitiraan ato itiraay a finawlan ko sasowalen miocor to sofitay tayra i Caosien.

​Mapaherek ko fangafang miketon ko sofitay no Mancin minokay, nika oya sa a Dipong o sapipatirengaw to kalaloodan at sakairaaw no kicay mana’ay miliyas, milongoc to Caosien to “sapifalic no laloma’ay sademakan”, tolo romi’ad i palasawaden ko nikatatelek to Mancin sato.

​Maraod ko tolo romi’ad, patangsoll sa miocor to sofitay ko Dipong micalap to Caosien, mifelih to Caosien no Kosokotei (hongti) a patireng to no Dipong a citodongay sakowan, palasawadan ko polong nikatatelekan to Mancin, patorod to Dipong milaplap to sofitay no Mancin.

​​Itiya o citodongay no Mancin to saki’amisay kakeridan ci Li Hongzhang rarawraw to tina demak, saka palefolefodan sato a miocor to sofitay tayra i Pyongyang, ato pakitamina ko pisera to sofitay tayra i Caosien (North Korea). I 1894 miheca 7 folad 25 romi’ad oya Mancin ato Dipong a tamina itira i Pungdo no Caosien (North Korea) a malalood, parekpek to ko salifong saka onian ko lalengatan no Kalaloodan no Ciawu hananay. 8 folad 1 romi’ad, Cinkong hongti (Sinco no kocotei) mihapiw to sakalalood.

​​​Malengat ko kalaloodan i, mata’elif ko rafas no 30 mihecaan a kasasiimer a onto, nao “saka cecay a Asiya” sanay o ka’amisay sofitay itiya, nika misi’ayaw to caayay ho ka 30 miheca ko Meijiisin a masafa’elohay sofitay ato tamina no Dipong, malowid to malefek ko ka’amisay sofitay. Itira to i sekal ano eca i riyar to ko kalalood i, caay to pakafilo mico’ay ko sofitay no Mancin to sofitay no Dipong a tararikor mapidah, ikor no Guranjiterasu a kalood i, maeminay to makiraromot ko sofitay no Mancin, ikor sato denga sa o paci’eci to kalali’ay masasitelek to Dipong itiya.

 Makoang a telek mapaliyas ko Taywan ato Penho (馬關條約割讓台灣澎湖) 
I 1895 miheca 4 folad 17 romi’ad, itira i Shunpan biru masasitelek ko Dipong ato Mancin to “Dipong Mancin a Makoang a telek”, o pisetek paherek to kalalood no Nisshin. Oni saka tosa liyad masowal, o mamida’oc ko Congko paliyas to Taywan, Penho ato salawacan kanatal pafeli to Dipong. I 5 folad 8 romi’ad, Dipong Mancin masasipaini to haydaan “Nisshin Makoang a telek” a tilid, o Taywan, Penho kanatal ato liyokay kanatal itini ii rikec masongila’ ono Dipong to sofal a sera.

​Itiya to pikelac paliyas to Taywan a ratoh pakayni i malali’acaay, roma kitakit mali’acaay tamdaw a nikasasowasowal k nikafana’an, caayho ka cakat ko kasasiratoh syakay no Taywan itiya, ’aloman ho ko finawlan caayho kafana’ to o maanan kitakit ko “Dipong”. Tona pakatengil ko finawlan tonini a ratoh, maemin calemcem a rarawraw.

​​Masasowasowal to koya tadamaanay no kasaniyaro’ a tamdaw, padimpo to ci Tang Jingsong to Mancin, pakafana’ kao “Misatatad patireng to kitakit” a kacingangan to sapisiikedaw. Itiya i 1985 miheca 5 folad 23 romi’ad mahapiw to “Hapiw no misatekeday to kitakit niyah ko mikowanay a Taywan”, 5 folad 25 romi’ad nisaheci patireng to “Nikapolongan kitakit a Taywan”. Oya congtong ci Tang Jingsong, micokeray to congtong ci Qiu Fengjia, o kakeridan no sofitay ci Liu Yongfu, pacakat to fayfay kaliyaway lokedaw, kacingangan no miheca o “Yongqing”, talacowa kacingangan o Nikapolongan kitakit a Taywan, tahada’oc o no Mancin to ko Taywan o sanay.

 Misa’icel ko Taywan a tamdaw miliyang to pikowan no Dipong a Yimo kalalood (台灣人奮力抵抗日本統治的乙未戰爭) 
I 1895 miheca 5 folad 29 romi’ad, o Kitashirakawanomiyayoshihisa shin'no keridan ko 7000 sofitay no Dipong itira i Ao soko (Au di) talasekal mirepet to Taywan, miteka ko “Yimo lalood” itiya, nanoya sa ko lalood, oya Nikapolongan kitakit a Taywan kohetingay fayfay a sofitay, caay pakafilo to tena’ pilood no Dipong i niyaro’ no Taypak. Saka 6 folad 4 romi’ad, caayen to pakafilo ci Tang Jingsong to nika tadamaan sakalalood no Dipong, nikafalic sato mato’asay fafahiyan padadaya sa a milaliw, caay ka halafin, oya micokeray a congtong ci Qiu Fengjia losimet sato payso a milaliw.

​Tatootoor sa milaliw to niyaro’ no Taypak koya kakeridan ato citodongay, awaayen to ko kakeridan koya sofitay, oya sofitay sato matiya o tatiihay a tamdaw miteka a mitodoh to niyaro’ micefis to dafong, sararawraw sato ko niyaro’ no Taypak itiya.

​​I 1895 miheca 6 folad 7 romi’ad, o kakitaan no niyaro’ masasowasowal mioocor to dayhiw ci “Gu Xianrongan”, mifohat to fawahan mihamham to picomod sofitay no Dipong, nanoya sa mahemhem ko rarawraway itiya. micada ko Dipong to Taypak itiya i, toya miheca 6 folad 14 romi’ad midemak to “pitekaan mikowan a lisin”.

​​​I 1895 miheca 6 folad pasitimol to ko sofitay no Dipong, malitemoh to ko “toloay tadamaay a Ngayngay, toloay kiemelay Payrang” a miliyangay tamdaw. toya miheca 8 folad 27 romi’ad ira ko kalingsesan lalood “Baguasan lalood”, mata’elif ko 8 tokian ko fangafang, i 28 romi’ad ’ayaw no lahok 10 ko toki malowid ko Dipong a mihapiw.

​​​​Ikor no lalood misi’ayaw kairairaay sakalalood no Dipong, talacowa misa’icel koya Giyugun ato kohetingay fayfay sofitay mico’ay i, hato caay pakalowid to kiemelay sakalalood. Toya mihecaan 10 folad keriden ni Liu Yongfu koya ’osaw sofitay itira i Taynan malitolo mico’ay, caayto pakafilo to ki’emelay sofitay no Dipong, saka sawad sato ci Liu Yongfu to sofitay finawlan to niyaro’ no Taynan, milaliw to tayra i Xiamen no Congko.

​​​​​Tadamaanay tamdaw no Taynan mikilim to matiyaay no Taypak micikeroh to foksi no Inkiris ci Barclay aci Song Zhongjian maladayhiw, milongoc to sofitay no Dipong o rihadayay ko picomod to niyaro’ no Taynan, padama to sakasi’eror no finawlan. I 10 folad 21 romi’ad, sanga’ay sato ko sofitay no Dipong micomod to niyaro’ no Taynan, oya celak sanay ho a “Nikapolongan kitakit a Taywan” nanoyaan sato matekop.

 Pitekaan no Dipong micalap a to’ek (日殖時期的開端) 
​Mitekop koya Nikapolongan kitakit a Taywan i, oya ’osaw sofitay no Giyugun ato kohetingay fayfay sofitay, talacowa ira ko sararay kasasiwtoc nika awaay ko ’icel miliyang to sofitay no dipong. O sarakatay Sotoku no Dipong i Taywan ci Kabayama Masanori i 11 folad 18 romi’ad pasi Kyoto paini to ratoh: “Ma’emin to maparekrek ko finawlan no kanatal”. Mihapiw to paherek lalood no Yimo, rafasay 5 foladan ko lallod itiya.

​​I 1896 miheca 2 folad 3 romi’ad, Sotoku i Taywan a citodongay to demak (mincenci) paratoh to kasakitakit a citodongay to demak i Taywan, miratoh o Taywan mala o “Saka cecay micalapan a sera”, nai pitekaan tangasa 50 mihecaan ko “picalap to’ek no Dipong” i Taywan.

 Misilsilay mikawit ci Wu Shengxian (Sin taiwan heping kikingkay a cuanyien) 

 Mifalicay ci Masao Nikar